钦定古今图书集成/理学汇编/学行典/第272卷 > 刘城
## 钦定古今图书集成/理学汇编/学行典/第272卷 > 刘城

按《池州府志》：“刘城，字伯宗，幼随父之青田，读《郁离》子
辄解颐。甫成童，补弟子员。文章名冠天下，志高才大，
而拆节温恭，如不胜衣，睦族信友，周人缓急，尝千里
驾焉。崇祯九年，池安道史可发应诏保举，以堪任民
牧荐。而江西右布政张秉文先以城堪任州县荐，上
闻，力辞不获。十二年二月，考授知州，给假南还，蒿目”
忧时，遂无用世意。后复游燕、齐、淮、海、吴、越间，轸念民
艰，决志隐逸。皖抚黄配悬辟为九江同知，不应。十六
年，同池太道程世昌登陴经画，池人德之。巡按贺登
选特荐史阁部出师，专书币来征。又安抚御史黄耳
鼎以人才荐，皆不起。督学御史陈良弼以岁贡荐，亦
不应。岩栖谷隐，以终其身。著书连屋，文成数十万言。